B. Bugár, podpredseda NR SR: (2004-03-09):
M. Murgaš, poslanec: Dámy a páni, nový zákon o dani z pridanej hodnoty v § 3 definuje zdaniteľnú osobu ako každú osobu, ktorá vykonáva nezávisle akúkoľvek ekonomickú činnosť podľa ods. 2 navrhovaného zákona bez ohľadu na účel alebo výsledky tejto činnosti. Oproti starej právnej úprave zákona č. 289/1995 Z. z. o dani z pridanej hodnoty v znení neskorších predpisov teda rozširuje okruh osôb, ktoré sú povinné platiť daň z pridanej hodnoty po splnení zákonných podmienok aj o osoby, ktoré neboli založené za účelom podnikania, to znamená, neziskové organizácie, občianske združenia, charitatívne organizácie a ďalšie im podobné organizácie. Tieto osoby podľa predchádzajúcej právnej úpravy neboli povinné platiť daň z pridanej hodnoty. Oslobodenie od dane rieši navrhovaný nový zákon v § 28 až 48. V týchto ustanoveniach oslobodzuje od dane okrem iných aj služby sociálnej pomoci, služby súvisiace so športom alebo telesnou výchovou, kultúrne služby a to za podmienky, že tieto služby poskytujú právnické alebo fyzické osoby zriadené podľa osobitných predpisov. Pri sociálnych službách ide o zákon o sociálnej pomoci, alebo zriadené zákonom, respektíve Ministerstvom kultúry Slovenskej republiky pri kultúrnych službách, ako aj služby poskytnuté inou právnickou osobou alebo fyzickou osobou, ak táto osoba spĺňa jednu alebo viac z týchto podmienok: a) vykonáva činnosť za účelom iným ako je dosahovanie zisku a akýkoľvek prípadný zisk musí byť v plnom rozsahu určený na pokračovanie alebo zlepšenie dodávaných služieb, b) je zriadená a spravovaná na zásade dobrovoľnosti osobami, ktoré nemajú priamy alebo nepriamy finančný prospech na výsledkoch jej činnosti, c) uplatňuje ceny schválené príslušnými úradmi alebo ceny neprekračujúce takto schválené ceny a pri službách, ktoré nepodliehajú povinnosti schválenia ceny uplatňuje nižšiu cenu ako za obdobné služby uplatňujú osoby, ktorých cieľom je dosiahnuť takouto činnosťou zisk. Citoval som § 30 ods. 2 navrhovaného zákona. Problém vidím v tom, že pri výchovných a vzdelávacích službách navrhovaný zákon oslobodzuje od dane z pridanej hodnoty iba služby poskytované podľa osobitných predpisov. To znamená strednými a vysokými školami a odborný výcvik a rekvalifikáciu poskytované podľa osobitného predpisu, to znamená podľa zákona o zamestnanosti. Neoslobodzuje tak ako pri službách sociálnej pomoci, službách súvisiacich so športom alebo telesnou výchovou a kultúrnych službách aj služby poskytované neziskovými subjektmi za predpokladu dodržania podmienok v § 30 ods. 2. Som toho názoru, že je účelné oslobodiť od dane z pridanej hodnoty aj služby neziskových organizácií a zrovnoprávniť právny režim neziskových organizácií pri poskytovaní výchovných a vzdelávacích služieb správnym režimom neziskových organizácií pri poskytovaní služieb sociálnej pomoci, služieb súvisiacich so športom alebo telesnou výchovou a kultúrnych služieb. V predchádzajúcej právnej úprave zákona o dani z pridanej hodnoty nemali neziskové organizácie pri poskytovaní výchovných a vzdelávacích služieb povinnosť platiť daň z pridanej hodnoty. Navrhovaná zmena zákona by prispela k rozvoju vzdelanosti na Slovensku a výrazne by pomohla aj rozvoju tretieho sektora. Pôsobenie neziskových organizácií v oblasti výchovy a vzdelávania je dôležité hlavne v súvislosti s naším vstupom do Európskej únie, kde pri vykonávaní osvetovej a východnej činnosti zohrávajú neziskové organizácie rozhodujúcu úlohu. Domnievam sa, že výnimka pre neziskové organizácie zo zákona vypadla len náhodou. Chcem zdôrazniť, že od platenia dane z pridanej hodnoty budú oslobodené len tie právnické a fyzické osoby, ktoré splnia aspoň jednu podmienku podľa § 30 ods. 2 navrhovaného zákona, čo podľa môjho názoru vylúči možnosť zneužívania tejto výnimky. Podávam preto tento pozmeňujúci návrh, aby § 31, výchovné služby a vzdelávacie služby znel takto: ods. 1 oslobodené od dane sú výchovné služby a vzdelávacie služby poskytované podľa a) osobitných predpisov, b) právnickou alebo fyzickou osobou, ktorá spĺňa jednu alebo viac podmienok podľa § 30 ods. 2, c) odborný výcvik a rekvalifikáciu poskytované podľa osobitného predpisu. Zároveň vás chcem požiadať o podporu tohto pozmeňujúceho návrhu. Ďakujem vám za pozornosť. (Potlesk.)